CELEX: 32011R1203
Language: mt
Date: 2011-11-18 00:00:00
Title: Regolament ta’ Implimentazzjoni tal-Kummissjoni (UE) Nru 1203/2011 tat- 18 ta’ Novembru 2011 dwar il-klassifikazzjoni ta' ċerti prodotti fin-Nomenklatura Magħquda

23.11.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 305/12
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 1203/2011
      tat-18 ta’ Novembru 2011
      dwar il-klassifikazzjoni ta' ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikulari l-Artikolu 9(1)(a) tiegħu,
      Billi:
      
                  (1)
               
               
                  Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi, fuqha, jew li żżid kwalunkwe subdiviżjoni magħha u li hija stabbilita minn dispożizzjonijiet tal-Unjoni speċifiċi, bil-għan tal-applikazzjoni ta’ tariffi u miżuri oħra relatati mal-kummerċ tal-oġġetti.
               
            
                  (3)
               
               
                  Skont dawk ir-regoli ġenerali, il-prodotti msemmija fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
               
            
                  (4)
               
               
                  Huwa xieraq li jkun stipulat li informazzjoni tariffarja vinkolanti u li nħarġet mill-awtoritajiet tad-dwana tal-Istati Membri rigward il-klassifikazzjoni ta' oġġetti fin-Nomenklatura Magħquda, iżda li mhijiex skont dan ir-Regolament, tkun tista', għal perjodu ta' tliet xhur, tibqa’ tkun invokata mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (2).
               
            
                  (5)
               
               
                  Il-miżuri msemmija f’dan ir-Regolament huma konformi mal-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella kif imniżżla fl-Anness għandhom ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
      Artikolu 2
      Informazzjoni tariffarja vinkolanti maħruġa mill-awtoritajiet doganali tal-Istati Membri, li ma tikkonformax ma' dan ir-Regolament, tista' tibqa’ tiġi invokata għal perjodu ta' tliet xhur skont l-Artikolu 12(6) tar-Regolament (KEE) Nru 2913/92.
      Artikolu 3
      Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jkun vinkolanti fit-totalitá tiegħu, u direttament applikabbli fl-Istati Membri kollha.
         Magħmul fi Brussell, it-18 ta’ Novembru 2011.
         
            
               Għall-Kummissjoni, f'isem il-President,
            Algirdas ŠEMETA
            
               Membru tal-Kummissjoni
            
         
      
      
         (1)  ĠU L 256, 7.9.1987, p. 1.
      
         (2)  ĠU L 302, 19.10.1992, p. 1.
      
         ANNESS
         
                     Deskrizzjoni tal-prodotti
                  
                  
                     Klassifikazzjoni
                     (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Sett imtella’ għall-bejgħ bl-imnut li jikkonsisti minn:
                     —   apparat A: transmiter bla wajers għal sinjali awdjo/vidjo (televiżjoni) b’riċevitur bla wajers mibni fis-sistema għal sinjali ta’ kontroll mill-bogħod tar-radju li jinkorpora fih transmiter infrared u żewġ antenni separati, u
                     —   apparat B: riċevitur bla wajers għal sinjali awdjo/vidjo (televiżjoni) bi transmiter bla wajers mibni fis-sistema għal sinjali ta’ kontroll mill-bogħod tar-radju li jinkorpora fih riċevitur infrared u żewġ antenni separati.
                     Is-sett huwa ddisinjat għat-trażmissjoni ta’ sinjal awdjo/vidjo minn sors estern bħal ma hu riċevitur tas-satellita jew plejer tad-DVD imqabbad ma’ apparat A, għal apparat awdjo/vidjo ieħor bħal moniter jew sett tat-televiżjoni imqabbad ma’ apparat B, f'firxa ta' 400 m.
                     Is-sinjali awdjo/vidjo trażmessi minn apparat A għal apparat B bi frekwenza ta’ 2,4 GHz huma fil-forma ta’ sinjali tat-televiżjoni.
                     Is-sinjali trażmessi minn apparat B għal apparat A bi frekwenza ta’ 433 MHz huma mibdija minn apparat ta’ kontroll mill-bogħod bl-użu tal-infrared. Dawn is-sinjali jaħdmu b’mod indipendenti mis-sinjali għat-trażmissjoni awdjo/vidjo.
                     L-apparat ta' kontroll mill-bogħod huwa użat għall-kontroll tas-sors estern imqabbad mat-transmiter awdjo/vidjo (apparat A).
                     
                         (*) Ara l-istampa
                  
                  
                     8528 71 99 
                  
                  
                     Il-klassifikazzjoni hija ddeterminata mir-Regoli Ġenerali 1, 3(c) u 6 għall-interpretazzjoni tan-Nomenklatura Magħquda, min-Nota 3 sat-Taqsima XVI u mil-lingwaġġ tal-kodiċi NM 8528 , 8528 71  u 8528 71 99 .
                     Il-funzjoni prinċipali tal-apparat A hija t-trażmissjoni tas-sinjali awdjo/vidjo (televiżjoni) kif deskritt fl-intestatura 8525  (ara n-Nota 3 tat-Taqsima XVI).
                     Il-funzjoni prinċipali tal-apparat B hija r-riċezzjoni tas-sinjali tat-televiżjoni, kif deskritt fl-intestatura 8528 . It-trażmissjoni tas-sinjali li jiġu mill-apparat ta' kontroll mill-bogħod hija ta’ natura sekondarja (ara n-Nota 3 tat-Taqsima XVI).
                     Minħabba l-funzjonijiet imwettqa mill-apparat A u l-apparat B, l-użu intenzjonat tas-sett huwa t-trażmissjoni u r-riċezzjoni tat-televiżjoni.
                     Il-prodott huwa sett fi ħdan is-sens tar-Regola Ġenerali Interpretattiva (GIR) 3(b), u jikkonsisti f'apparat tat-trażmissjoni tal-intestatura 8525  u apparat tar-riċezzjoni tat-televiżjoni tal-intestatura 8528 . Minħabba li l-ebda komponent ma jagħti lis-sett il-karattru essenzjali tiegħu, il-klassifikazzjoni permezz ta' GIR 3(b) hija eskluża.
                     Peress li s-sett ma jistax ikun ikklassifikat bl-applikazzjoni ta' GIR 3(a) jew 3(b), għandu jiġi kklassifikat, bl-applikazzjoni ta' GIR 3(c), taħt il-kodiċi NM 8528 71 99  bħala apparat tar-riċezzjoni ieħor għat-televiżjoni mhux iddisinjat biex jinkorpora fih display jew skrin tal-vidjo.
                  
               
            
         
                     
                        
                  
                  
                     
                        
                  
               
            (*)  L-istampa għandha tintuża biss għal raġunijiet ta' informazzjoni.